Lẹ́hìn eléyìí ọkùnrin náà wí fún mi kí n dìde ó sì la ẹnu rẹ̀ ó bẹ̀rẹ̀ sí ọ̀rtọ̀ í sọ, ó wí pé, ‘Dìde ìwọ ọmọ ènìyàn, èmi ni Baba – onírùngbọ̀n – yẹ́úkẹ́, ẹni tí ń gbé ibi gegele òkúta. Ọjọ́ pẹ́ tí mo ti dé ìhín, ó ju ẹgbẹ̀ẹ́dógún ọdún lọ. Ibib tí mo wà yìí ni ìpẹ̀kun ayé, ògiri tí ó sì yí ilé mi ká ni ó pín mi ìyà pẹ̀lú àwọn ara ọ̀run, nínú àgbàlá mi yìí pẹ̀lú, púpọ̀ nínú àwọn ara ọ̀run ni a jọ ń ṣiré pẹ̀lú ara wa, nígbà tí ìwọ bá sí jẹun tán, n óò mú lọ si ilé ẹbọra pàtàkì nì, ẹni tí orúkọ rẹ̀ ń jẹ́ Ikú, nítorí bí òun ti ni ilé kan sí òde ọ̀run bẹ́ẹ̀ ni ó tún ni ilé kan sí ọ̀hún nì, níbi tí ó jẹ́ agbedeméjì ayé òun ọ̀run. Bí a bá kí ẹbọra eléyìínì tán n óò mú ọ lọ sì ọ̀dọ̀ ìyàwó rẹ̀ nítorí ọ̀tọ̀ ni obìnrin náà ń gbé, ẹbọra tí orúkọ rẹ̀ ń jẹ́ Àrùn, oníròbìnújẹ́ obìnrin. Ìbátan mi ni òun í ṣe ni ìdí ìyá mi. Bàbá obìnrin náà lówó gidigidi àti kékeré ni wọ́n sì ti fi àkẹ́jù ba Àrùn jẹ́ níwọ̀n ìgbà tí kò sì ti sí ẹni tí ó lè fẹ́ ẹ láàárin àwọn ọmọ ènìyàn, iwin kan ni ó fẹ́ ẹ tí ó gbé e lọ sí òde ọ̀run. Ṣùgbọ́n ìwà rẹ̀ burú tó bẹ́ẹ̀ ó sì dá rìkiṣí sílẹ̀ ní òde ọ̀run. Òun jẹ alágàbàgebè obìnrin, àwọn ẹ̀dá ọ̀run sì bẹ̀rẹ̀ sí kọ ẹ̀hìn sí ara wọn. Nígbẹ̀hìn, ogun bẹ́ sílẹ̀ ní òde ọ̀run, àwọn tí ó fẹ́ràn obìnrin náà dá rúdurùdu sílẹ̀ tó bẹ́ẹ̀ tí ọ̀ rọ̀ náà dé etí Ọlọ́run Ọba. Ìgbà tí Àrùn bẹ̀rẹ̀ sí ro ẹjọ́ níwájú Ẹni tí Ó dá a, ó sọ̀rọ̀ àìyẹ jáde lẹ́nu, eléyìínì náà lo sì mú kí Olódùmarè lé e jáde ni òde ọ̀run. Lẹ́hìn èyí, ó kọ ọkọ rẹ̀ sílẹ̀, fún odidi ọdúnmẹ́rìnlélógójì ni Àrùn sì fi ń ṣe ìyàwó Èṣù tí ó jẹ́ ọba ìlú Ọ̀run Àpáàdì ṣùgbọ́n nígbà tí ó di oṣù karùn-ún, ní ọjọ́ kọkàanlá, ní ọdún kẹrìnlélógójì, ó sá kúrò ní Ọ̀run Àpáàdì nítorí ó wí pé èéfín iná Ọ̀run àpáàdì pọ̀ jù ní ti òun. Ẹyìn èyí ni ikú ssì tọrọ àyè lọ́wọ́ Ọlọ́run kí ó jẹ́ kí òun fẹ́ ẹ kí obìnrin náà baà lè jẹ́ olùrànlọ́wọ́ fún òun ni ibi iṣẹ́ òun.
Lehin eleyii okunrin naa wi fun mi ki n dide o si la enu re o bere si orto i so, o wi pe, ‘Dide iwo omo eniyan, emi ni Baba – onirungbon – yeuke, eni ti n gbe ibi gegele okuta. Ojo pe ti mo ti de ihin, o ju egbeedogun odun lo. Ibib ti mo wa yii ni ipekun aye, ogiri ti o si yi ile mi ka ni o pin mi iya pelu awon ara orun, ninu agbala mi yii pelu, pupo ninu awon ara orun ni a jo n sire pelu ara wa, nigba ti iwo ba si jeun tan, n oo mu lo si ile ebora pataki ni, eni ti oruko re n je Iku, nitori bi oun ti ni ile kan si ode orun bee ni o tun ni ile kan si ohun ni, nibi ti o je agbedemeji aye oun orun. Bi a ba ki ebora eleyiini tan n oo mu o lo si odo iyawo re nitori oto ni obinrin naa n gbe, ebora ti oruko re n je Arun, onirobinuje obinrin. Ibatan mi ni oun i se ni idi iya mi. Baba obinrin naa lowo gidigidi ati kekere ni won si ti fi akeju ba Arun je niwon igba ti ko si ti si eni ti o le fe e laaarin awon omo eniyan, iwin kan ni o fe e ti o gbe e lo si ode orun. Sugbon iwa re buru to bee o si da rikisi sile ni ode orun. Oun je alagabagebe obinrin, awon eda orun si bere si ko ehin si ara won. Nigbehin, ogun be sile ni ode orun, awon ti o feran obinrin naa da rudurudu sile to bee ti o ro naa de eti Olorun Oba. Igba ti Arun bere si ro ejo niwaju Eni ti O da a, o soro aiye jade lenu, eleyiini naa lo si mu ki Olodumare le e jade ni ode orun. Lehin eyi, o ko oko re sile, fun odidi odunmerinlelogoji ni Arun si fi n se iyawo Esu ti o je oba ilu Orun Apaadi sugbon nigba ti o di osu karun-un, ni ojo kokaanla, ni odun kerinlelogoji, o sa kuro ni Orun Apaadi nitori o wi pe eefin ina Orun apaadi po ju ni ti oun. Eyin eyi ni iku ssi toro aye lowo Olorun ki o je ki oun fe e ki obinrin naa baa le je oluranlowo fun oun ni ibi ise oun.